Vaikka koulutustilanne on parantunut sisällissodan jälkeen, sierraleonelaislapsista kolmasosa ei käynyt koulua vuoden 2011 tilastojen perusteella. Köyhyys oli suurin syy jäädä pois opetuksesta. Sodan takia yleinen koulutustaso oli huono, sillä työikäisistä 54,6 prosentilla ei ollut virallista koulutusta ja vain 2,8 prosentilla oli ylemmän kouluasteen tutkinto. Unescon mukaan yli 15-vuotiaiden lukutaito oli vuonna 2015 48,1 prosenttia. Vielä vuonna 2004 lukutaito oli vain 34 prosenttia.